b'\n_START_ARTICLE_\nS\xc3\xa3o Tom\xc3\xa9\n_START_SECTION_\nZgodovina\n_START_PARAGRAPH_\nMesto je leta 1493 ustanovil Portugalec Avaro Caminha, ki je dobil otok v zakup od kraljevine. Gospodarstvo je temeljilo na izvozu sladkornega trsa in kasneje na trgovini s su\xc5\xbenji. S\xc4\x8dasoma je pomen mesta zasen\xc4\x8dilo pristani\xc5\xa1\xc4\x8de Santo Ant\xc3\xb3nio na otoku Pr\xc3\xadncipe, ki je leta 1753 prevzelo vlogo glavnega mesta. S\xc3\xa3o Tom\xc3\xa9 je ponovno postal prestolnica leta 1852, ko je po zatrtju \xc4\x8dezoceanske trgovine s su\xc5\xbenji otok S\xc3\xa3o Tom\xc3\xa9 spet postal gospodarsko najpomembnej\xc5\xa1i, tokrat na ra\xc4\x8dun pridelave kave in kakava._NEWLINE_V S\xc3\xa3o Tom\xc3\xa9ju in okolici so leta 1953 vladni predstavniki izvedli pokol upornih delavcev na planta\xc5\xbeah, ki je spro\xc5\xbeil proces osamosvajanja dr\xc5\xbeave. Leta 1975 je tako S\xc3\xa3o Tom\xc3\xa9 postal glavno mesto samostojne dr\xc5\xbeave Sveti Toma\xc5\xbe in Princ.'